Radikalisering er i dag noget, vi forbinder med unge mænd, der tager til Mellemøsten for med livet som indsats at kæmpe for en sag, som vi ikke forstår.

Men radikalisering kan være andet. Det pointerer forfatter Peter Øvig i forbindelse med udgivelsen af sin nye bog om bz-bevægelsen.

- Man kan som dansker nogle gange foranlediges til at tro, at radikalisering har noget at gøre med, at man tilhører en anden kultur eller religion. Her er det måske meget godt at kigge os selv i spejlet, siger Peter Øvig.

- For bz-bevægelsen var jo 100 procent etnisk dansk med folk fra kristne hjem. Så det er inden for kernen af danskheden, der foregår en udvikling, hvor folk bliver meget militante og er parate til at gå ret langt med vold og sabotage.

Sympatiserede med tyske terrorister

Peter Øvig har i arbejdet med sin nye bog fået aktindsigt i en række dokumenter fra Politiets Efterretningstjeneste (PET), der over længere tid gennemgik den post, som bz'erne modtog.

Heraf fremgår det, at dele af bz-bevægelsen blev radikaliseret.

- På baggrund af de her breve, konkluderer PET, at der er bz'ere, som på det her tidspunkt tilhører inderkredsen af tyske terrorgrupper. Og det er altså folk, der slår andre mennesker ihjel, siger Peter Øvig.

René Karpantschof var en del af bz-bevægelsen, og han bekræfter radikaliseringen.

- I slutningen af 80'erne var grupperinger i bz-bevægelsen blevet meget militante og internationale i deres aktiviteter. Noget af det ville man i dag helt sikkert kalde for terrorisme.